LPN รายได้ขายอสังหาฯทะลัก! ดันกำไรไตรมาส 1 โต 56% แตะ 191 ลบ.
LPN รายได้ขายอสังหาฯทะลัก!  ดันกำไรไตรมาส 1 โต 56% แตะ 191 ลบ. ปักธงปีนี้ยอดขายเข้าเป้า 1.3 หมื่นลบ. ตุนแบ็กล็อกแน่น  2.45 พันลบ. รับรู้รายได้ในปี 65-66
LPN รายได้ขายอสังหาฯทะลัก! ดันกำไรไตรมาส 1 โต 56% แตะ 191 ลบ. ปักธงปีนี้ยอดขายเข้าเป้า 1.3 หมื่นลบ. ตุนแบ็กล็อกแน่น  2.45 พันลบ. รับรู้รายได้ในปี 65-66
5 พ.ค. 2565

บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN รายงานผลการดำเนินงานงวดไตรมาส 1  สิ้นสุด ณ วันที่ 31 มีนาคม 2565 มีดังนี้

โดยบริษัทและบริษัทย่อยมีกำไรสุทธิช่วงไตรมาส 1/2565 อยู่ที่ 191.33 ล้านบาท เพิ่มขึ้น 55.73% เมื่อเทียบกับงวดเดียวกันของปีก่อนมีกำไรสุทธิ 122.86 ล้านบาท  ซึ่งเกิดจากรายได้จากการขายที่เพิ่มขึ้น 68.91% โดยแบ่งเป็น 69% เป็นการรับรู้รายได้จากโครงการอาคารชุดพักอาศัย และอีก 31% เป็นโครงการบ้านพักอาศัย
ส่วนรายได้ จากธุรกิจให้เช่า และบริการใกล้เคียงกับช่วงเวลาเดียวกันของปีก่อน และรายได้ค่าบริหารเพิ่มขึ้นจากช่วงเวลาเดียวกันของปีก่อน 18.91% จากการรับบริหารโครงการ งานบริการทางวิศวกรรม รวมถึงงานบริการอื่น ๆ ที่เพิ่มขึ้น
ทั้งนี้ปี 2565 บริษัทมีเป้าหมายยอดขายรวมประมาณ 13,000 ล้านบาท เป้าหมายเปิดตัวโครงการใหม่ประมาณ 16 โครงการ มูลค่า โครงการรวมประมาณ 11,000 ล้านบาท โดยแบ่งเป็นอาคารชุดพักอาศัยจำนวน 5 โครงการ มูลค่าโครงการประมาณ 7,000 ล้านบาท บ้านพักอาศัยจำนวน 10 โครงการ มูลค่าโครงการประมาณ 3,300 ล้านบาท และบ้านพรีเมียม 1 โครงการ มูลค่าโครงการประมาณ 700 ล้านบาท มีงบลงทุนเพื่อเตรียมพัฒนาโครงการที่อยู่อาศัย โดยมีการซื้อที่ดินประมาณ 4,000 ล้านบาท
ขณะที่ไตรมาส 1/2565 บริษัทมียอดขาย จำนวน 2,220 ล้านบาท แบ่งเป็นร้อยละ 75 ของยอดขาย มาจากโครงการอาคารชุดพักอาศัย และร้อยละ 25 ของยอดขาย มาจากโครงการบ้านพักอาศัย  ส่วนยอดขายรอโอน (Backlog) อยู่ที่จำนวน 2,450 ล้านบาท จะทยอยรับรู้รายได้ในปี 2565 และปี 2566